ওয়েব ডেস্ক: সন্তোষ মিত্র স্কোয়ারের প্রতিমা দর্শন বন্ধের নির্দেশিকা নিয়ে তুমুল বিক্ষোভ এলাকায়। শুক্রবার রাতে সন্তোষ মিত্র স্কোয়ারের মণ্ডপে ঝাড়বাতি থেকে আগুনের ফুলকি ঝরছে বলে দাবি করে মণ্ডপে ঠাকুর দেখা বন্ধ করে দেয় মুচিপাড়া থানা। এর পর থেকে উত্তেজনা ছড়ায় এলাকায়। দশমীর সকালে এলাকায় প্রতিবাদ সভার আয়োজন করেন স্থানীয়রা। পুজোর কর্মকর্তাদের অভিযোগ, পুলিশের আচরণে তাঁদের ধর্মীয় ভাবাবেগে আঘাত গেলেছে। দরকারে আদালতে যাবেন তাঁরা। নবমীর রাতে সন্তোষ মিত্র স্কোয়ারে ঠাকুর দেখা বন্ধ করার পর কলকাতা পুলিশের তরফে জানানো হয় দমকল ও সিইএসইর নো অবজেকশন সার্টিফিকেট পেশ করলে তবে ফের ঠাকুর দেখার অনুমতি দেবে তারা। সেই মতো শনিবার দুপুরে সন্তোষ মিত্র স্কোয়ার পরিদর্শনে আসেন দমকল, সিইএসই ও জনস্বাস্থ্য কারিগরি (ইলেক্ট্রিকাল) বিভাগের কর্তারা। শেষ খবর পাওয়া পর্যন্ত তল্লাশি চলছে।